**Εισαγωγική ενημέρωση**

Η ψηφοφορία στην Γενική Συνέλευση γίνεται με δύο τρόπους:

1) Αν μεν είναι μια απλή ψηφοφορία, γίνεται σύμφωνα με το άρθρο 12 του Καταστατικού του ΤΟΕΒ (βλέπε παρακάτω, σελίδα 2-3), αλλά και του άρθρου 20, παράγρ. 5, του από 13-9-1959 Β.Δ.

2) Αν η ψηφοφορία της Γενικής Συνέλευσης αφορά: αρχαιρεσίες, ζητήματα εμπιστοσύνης για το Διοικητικό Συμβούλιο, έγκριση προϋπολογισμού και ισολογισμού, λογοδοσίας και γενικά προσωπικά ζητήματα, είναι μυστική και διεξάγεται σύμφωνα με αυτά που ορίζει το άρθρο 18 του καταστατικού του ΤΟΕΒ (βλέπε παρακάτω, σελίδα 4 και 5).

Ανάλογα λοιπόν με τον τρόπο που γίνεται η ψηφοφορία της Γενικής Συνέλευσης, τηρείται και διαφορετική διαδικασία (βλέπε παρακάτω σχετικά στα άρθρα 12 και 18 του Καταστατικού).

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Ψηφοφορία Γενικής Συνέλευσης**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

1) Άρθρο 3 του υπ’ αριθμ. 195/13-9-1959 Β.Δ.

**Β. ΔΙΑΤΑΓΜΑ ΥΠ’ ΑΡΙΘ. 195**

**Περί τροποποιήσεως και συμπληρώσεως του από 13-9-1959**

**Β.Δ. περί Οργανισμών Εγγείων Βελτιώσεων.**

Άρθρο 3

Το άρθρον 20 του αυτού ως άνω Β.Δ. τροποποιείται και συμπληρούται ως έπεται:

3. Τα εδάφια πρώτον και δεύτερον της παραγράφου 6 αντικαθίστανται ως εξής:

«**6. Αι αποφάσεις της Γενικής Συνελεύσεως λαμβάνονται κατ’ απόλυτον πλειοψηφίαν. Ως απόλυτος πλειοψηφία θεωρείται το ήμισυ πλέον ενός των κατά την βεβαίωσιν της απαρτίας παρόντων αντιπροσώπων. Εάν όμως επί πλέον τούτων εις εκάστην ψηφοφορίαν εμφανισθούν και ψηφίσουν και άλλοι αντιπρόσωποι, τότε, δια την εξεύρεσιν της απολύτου πλειοψηφίας επί του θέματος, θα προστίθενται εις τους αρχικούς αντιπροσώπους και οι άλλοι ψηφίσαντες επί του θέματος τούτου**».

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Καταστατικό, άρθρο 12, παράγρ. 7, εδ. 5

Επίσης,

το άρθρο 12, παράγρ. 7, εδάφ. 5, του Καταστατικού αναφέρει τα εξής:

**«Κάθε ψηφοφορία για άλλα θέματα γίνεται με ονομαστική κλήση ή με ανάταση των χειρών, καμμιά φορά όμως δια βοής».**

Επεξήγηση:

Το «κάθε ψηφοφορία για άλλα θέματα» είναι για όλα τα θέματα εκείνα που δεν αφορούν: αρχαιρεσίες, ζητήματα εμπιστοσύνης για το Διοικητικό Συμβούλιο, έγκριση προϋπολογισμού και ισολογισμού, λογοδοσίας και γενικά προσωπικά,

Για τα οποία η ψηφοφορία είναι μυστική και διεξάγεται σύμφωνα με αυτά που ορίζει το άρθρο 18 του παρόντος καταστατικού.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Ψηφοφορία Γενικής Συνέλευσης**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

2) Άρθρο 12, παράγρ. 7 του Καταστατικού

Καταστατικό ΤΟΕΒ

**Άρθρο 12**

**Γενική Συνέλευση - Σύγκληση - Απόφαση - Πρακτικά**

7.- Οι αποφάσεις της Γενικής Συνελεύσεως λαμβάνονται σε απόλυτη πλειοψηφία. Ως απόλυτη πλειοψηφία θεωρείται το ήμισυ πλέον ενός των, κατά την βεβαίωση της απαρτίας, παρόντων αντιπροσώπων. Εάν όμως επί πλέον αυτών σε κάθε ψηφοφορία εμφανιστούν και ψηφίσουν και άλλοι αντιπρόσωποι, τότε, για την εξεύρεση της απόλυτης πλειοψηφίας του θέματος, θα προστίθενται στους αρχικούς αντιπροσώπους και οι άλλοι αντιπρόσωποι που ψήφισαν για το θέμα αυτό.

Οι αντιπρόσωποι, για ζητήματα απαλλαγής από προσωπικές υποχρεώσεις αυτών προς τον Οργανισμό, δεν έχουν δικαίωμα ψήφου.

Επίσης τα μέλη του Διοικητικού Συμβουλίου του Οργανισμού δεν έχουν δικαίωμα ψήφου για θέματα που τους αφορούν.

**Κάθε ψηφοφορία σε Γενική Συνέλευση που αφορά αρχαιρεσίες, ζητήματα εμπιστοσύνης για το Διοικητικό Συμβούλιο, έγκριση προϋπολογισμού και ισολογισμού, λογοδοσίας και γενικά προσωπικά ζητήματα είναι μυστική και διεξάγεται σύμφωνα με αυτά που ορίζει το άρθρο 18 του παρόντος καταστατικού**.

**Κάθε ψηφοφορία για άλλα θέματα γίνεται με ονομαστική κλήση ή με ανάταση των χειρών, καμμιά φορά όμως δια βοής.**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Ψηφοφορία Γενικής Συνέλευσης**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

2) Άρθρο 18, παράγρ. 2 του Καταστατικού

**Άρθρο 18**

**Θητεία – Συγκρότηση – Εκλογή Διοικητικού Συμβουλίου**

Κατά την εκλογή του πρώτου Διοικητικού Συμβουλίου η Γενική Συνέλευση συγκαλείται από την Περιφερειακή Δ/νση Ε.Ε., που αντιπροσωπεύεται από ένα υπάλληλό της, ο οποίος ορίζει τριμελή (3) εφορευτική επιτροπή, η οποία υπό την Προεδρία αυτού επιβλέπει την κανονική διεξαγωγή της εκλογής. Η Εφορευτική Επιτροπή διανέμει τα ψηφοδέλτια στα μέλη της Γενικής Συνελεύσεως του Οργανισμού, τα οποία, αφού τα συμπληρώσουν, τα ρίχνουν στην ψηφοδόχο που έχει οριστεί από την Εφορευτική Επιτροπή. Οι ψηφοφόροι καλούνται ονομαστικά από την επιτροπή η οποία σημειώνει έναντι του ονόματος κάθε ψηφοφόρου την λέξη «εψήφισε». Επίσης η εν λόγω Επιτροπή δύναται να ορίζει ώρα ενάρξεως και λήξεως της ψηφοφορίας.

Αφού τελειώσει η ψηφοφορία, η εν λόγω Επιτροπή, με την επίβλεψη πάντα του προεδρεύοντος υπαλλήλου, ενεργεί τη διαλογή των ψήφων και αναγράφει αυτές έναντι του ονόματος κάθε ψηφιζομένου.

Μετά τη λήξη της διαλογής, η Εφορευτική Επιτροπή συντάσσει πρακτικό εκλογής Διοικήσεως, το οποίο υπογράφεται απ’ αυτήν και τον Προεδρεύσαντα υπάλληλο και το οποίο κατατίθεται στο Αρχείο του οργανισμού, μαζί με όλα τα σχετικά της εκλογής που διεξήχθηκε.

Τα ψηφοδέλτια μονογράφονται από την Εφορευτική Επιτροπή και τον Προεδρεύσαντα υπάλληλο κατά την ώρα της διαλογής.

Κατά τον ίδιο τρόπο θα διεξάγονται γενικά όλες οι μυστικές ψηφοφορίες στο μέλλον, για κάθε θέμα. Καθήκοντα Προέδρου των Συνελεύσεων αυτών θα ασκεί ο Πρόεδρος του Διοικητικού Συμβουλίου, την δε εφορευτική επιτροπή θα ορίζει η Γενική Συνέλευση.

Εξαιρούνται οι περιπτώσεις κατά τις οποίες πρόκειται να ληφθεί απόφαση περί των μελών του Διοικητικού Συμβουλίου, οπότε της Γενικής Συνελεύσεως προεδρεύει μέλος της που ορίζεται από τη Γενική Συνέλευση.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Απαρτία Γενικής Συνέλευσης**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

1) Άρθρο 20, παράγρ. 5, του από 13-9-1959 Β.Δ.

**Άρθρο 20**

**Γενική Συνέλευσις - Σύγκλησις.**

**Απαρτία - Πρακτικά**

5. Δια να είναι έγκυρος η Γενική Συνέλευσις απαιτείται η παρουσία του ημίσεος πλέον ενός του όλου αριθμού των αντιπροσώπων, μη επιτυγχανομένης δε απαρτίας εις την πρώτην συνεδρίασιν, συνέρχεται νέα, άνευ ιδιαιτέρας προσκλήσεως, την αυτήν ημέραν και ώραν της προσεχούς εβδομάδος, λογιζομένης εν απαρτία παρόντων οσωνδήποτε μελών.

Η απαρτία βεβαιούται εν αρχή της συνεδριάσεως δι’ αναγνώσεως του καταλόγου των αντιπροσώπων. Μη υπαρχούσης απαρτίας, η ανάγνωσις επαναλαμβάνεται άπαξ έτι μετά ημίσειαν ώραν. Βεβαιωθείσης άπαξ της απαρτίας, η Συνέλευσις θεωρείται ευρισκομένη εν απαρτία μέχρι πέρατος της συζητήσεως όλων των θεμάτων των εν τη ημερησία διατάξει θεμάτων, τών εν τω μεταξύ αποχωρούντων θεωρουμένων ότι καταψηφίζουν τα υπό συζήτησιν θέματα.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Ας πάρουμε όμως δυο παράδειγμα:

**Παράδειγμα 1ο.**

Έστω σε μια Γενική Συνέλευση την ώρα της ψηφοφορίας βρίσκονται παρόντα 40 μέλη.

Θέμα της ψηφοφορίας είναι η έγκριση ή όχι του Προϋπολογισμού.

Υπέρ της έγκρισης του Προϋπολογισμού ψήφισαν 21 αντιπρόσωποι

Κατά της έγκρισης του Προϋπολογισμού ψήφισαν 19 αντιπρόσωποι

Λευκό βρέθηκαν ..………………………………... 0 ψηφοδέλτια

Άκυρα βρέθηκαν …………………………………. 0 ψηφοδέλτιο

Σύνολο ψηφισάντων ……………………………. 40 αντιπρόσωποι

Επομένως, έχουμε συγκεντρώσει ψήφους απόλυτης πλειοψηφίας, δηλαδή μισοί συν ένας που είναι στο παράδειγμά μας: 20 + 1 = 21 ψήφοι.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Ας δούμε όμως και μια ειδικότερη περίπτωση:

**Παράδειγμα 2ο.**

Έστω σε μια Γενική Συν έλευση την ώρα της ψηφοφορίας βρίσκονται παρόντα 40 μέλη.

Θέμα της ψηφοφορίας είναι η έγκριση ή όχι του Προϋπολογισμού.

Υπέρ της έγκρισης του Προϋπολογισμού ψήφισαν 18 αντιπρόσωποι

Κατά της έγκρισης του Προϋπολογισμού ψήφισαν 13 αντιπρόσωποι

Λευκό βρέθηκαν ..………………………………... 8 ψηφοδέλτια

Άκυρα βρέθηκαν …………………………………. 1 ψηφοδέλτιο

Σύνολο ψηφισάντων ……………………………. 40 αντιπρόσωποι

Από τα παραπάνω συνάγεται ότι δεν έχουμε την απόλυτη πλειοψηφία, όπως αναφέρονται:

1. Στο Άρθρο 12, παράγρ. 7 του Καταστατικού, και
2. Άρθρο 3 του υπ’ αριθμ. 195/13-9-1959 Β.Δ.

Επομένως, δεν μπορεί να παρθεί απόφαση Γενικής Συνέλευσης, αφού δεν έχουμε συγκεντρώσει ψήφους απόλυτης πλειοψηφίας, δηλαδή μισοί συν ένας, που στο παράδειγμά μας είναι 20 + 1 = 21.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*